BJCHI ลั่นผลงานปีนี้พลิกกำไร รับออเดอร์พุ่ง-ลุยประมูลงานใหม่ 1.5 หมื่นลบ.
BJCHI ลั่นผลงานปีนี้พลิกกำไร รับยอดออเดอร์พุ่ง ตุน Backlog ราว 3.5 พันลบ. ทยอยรับรู้รายได้ถึงปี 64 พร้อมลุยประมูลงานใหม่ 1.5 หมื่นลบ.
BJCHI ลั่นผลงานปีนี้พลิกกำไร รับยอดออเดอร์พุ่ง ตุน Backlog ราว 3.5 พันลบ. ทยอยรับรู้รายได้ถึงปี 64 พร้อมลุยประมูลงานใหม่ 1.5 หมื่นลบ.
18 พ.ย. 2562

นายหยัง เจิน ลี ประธานเจ้าหน้าที่บริหารบริษัท บีเจซี เฮฟวี่ อินดัสทรี จำกัด (มหาชน) หรือ BJCHI เปิดเผยว่า ผลการดำเนินงานของบริษัทฯในไตรมาส 9 เดือนแรก มีรายได้รวม 1,603 ล้านบาท เพิ่มขึ้นกว่า 104% เทียบช่วงเดียวกันของปีก่อน และมีกำไรสุทธิ 22 ล้านบาท เทียบช่วงเดียวกันของปีก่อนขาดทุนสุทธิ 160 ล้านบาท โดยได้รับปัจจัยหนุนจากงานในมือที่เพิ่มขึ้นทั้งจากงานในต่างประเทศและในประเทศ
 “ผลการดำเนินงานในงวด 9 เดือนแรกของปีนี้พลิกกลับมามีกำไร เมื่อเทียบกับปีที่ผ่านมา โดยได้รับอานิสงส์จากปริมาณงานที่เพิ่มขึ้น โดยปัจจุบันมีงานในมือรอรับรู้รายได้ (Backlog) ประมาณ 3,500 ล้านบาท ซึ่งจะทยอยรับรู้รายได้ถึงปี 2564 และอยู่ระหว่างรอผลประมูลงานใหม่มูลค่าเกือบ 15,000 ล้านบาท โดยบริษัทฯคาดว่าจะสามารถรับทราบผลการประมูลบางโครงการในช่วงไตรมาสที่ 1 ปี 2563 นี้ โดยเฉพาะโครงการในอุตสาหกรรมเหมืองแร่ที่ประเทศออสเตรเลียที่ปัจจุบัน ผู้พัฒนาโครงการกำลังมีการลงทุนอย่างต่อเนื่อง ซึ่งจะช่วยให้ผลประกอบการของบริษัทจะกลับมาเติบโตขึ้นไปอีก”
ทั้งนี้มั่นใจว่าแนวโน้มผลการดำเนินงานในปีนี้จะพลิกกลับมามีกำไรสุทธิจากปีก่อนขาดทุน 231 ล้านบาท เนื่องจากปีนี้จะทยอยรับรู้รายได้งานในมือ อีกทั้งปัจจุบัน บริษัทฯ มีกระแสเงินสดในมือเกือบ 1,000 ล้านบาท และมีอัตราส่วนหนี้สินต่อทุน (D/E) ในระดับที่ต่ำเพียง 0.21 เท่า ตอกย้ำถึงสถานะการเงินของบริษัทที่มีความแข็งแกร่งอย่างมาก